Gedagte vir die dag: God se liefde vir jou sal nooit verdwyn nieFoto: Reint Dykema Lees: Psalm 103:8-18 Barmhartig en genadig is die Here, lankmoedig en vol liefde. Want so groot as die afstand tussen hemel en aarde is, so groot is sy liefde vir dié wat Hom dien. Onverganklik is die liefde van die Here vir dié wat Hom dien. (Psalm 103:8, 11, 17) Dit is God se liefde wat die wêreld laat draai, skryf Dante Alighieri. Daardie liefde is joune as jy aan Hom behoort! Daar is altyd vir jou ’n terugkomkans as jy aan God behoort, maar van Hom weggedwaal het. Hy skryf jou nooit af nie. Hy gee nooit moed op as jy maar weer en weer sonde doen nie. Hy nooi jou telkens uit om om te draai van jou verkeerde paadjie en na Hom terug te kom. Hy is altyd weer bereid om jou sonde te vergewe. Sy onverganklike liefde vir jou is die een standvastige faktor waarop jy elke dag van die nuwe jaar en ook elke dag van die res van jou lewe kan vashou indien jy aan Hom behoort. As daar dalk vanjaar dinge met jou gebeur wat jou aan God se liefde vir jou laat twyfel, is dit net leuens wat die duiwel jou wil laat glo. God se belofte dat sy liefde vir jou nooit kan verdwyn nie, geld vir altyd. Hy het immers sy enigste Seun na die wêreld toe gestuur sodat jy deur Hom die lewe kan hê. En Jesus het daardie liefde finaal by Golgota kom demonstreer toe Hy in jou plek aan die kruis gesterf het. Sê elke dag vir God dankie vir sy ewige, onmeetlike en onverganklike liefde wat altyd daar is vir jou. Here God, u onbegryplike liefde vir my slaan my asem weg. Dankie dat ek in die jaar wat voor my lê, elke dag daaraan mag vashou. Amen.